**Toyota MR2** je dvojsedadlový športový automobil s motorom pred zadnou nápravou a zadným náhonom, ktorý v rokoch 1984 až 2007 vyrábala japonská automobilka Toyota. Existovali tri rozdielne generácie Toyoty MR2: 1984-1989 s hranatými tvarmi, 1990-1999, ktorá mala dizajn podobný s automobilmi Ferrari, a 2000-2007, ktorá sa podobala na Porsche Boxster. Základné dizajnové prvky ako vzpery MacPherson na oboch nápravách, priečne montovaný radový štvorvalcový motor boli spoločné pre všetky tri generácie.

Prvá generácia (W10; 1984-1989)
-------------------------------

Prvá generácia bola uvedená v roku 1984 a v tom istom roku vyhrala cenu Car of the Year Japan. Bola výrazne hranatých tvarov, ktoré pripomínajú origami skladačku z papiera. Ďalšími automobilmi s podobným dizajnom boli v tej dobe Lancia Beta Montecarlo, Fiat X1/9 a exotická Lancia Stratos. Najdôležitejšími prvkami modelu MR2 boli ľahká karoséria (950 kg v Japonsku a 1066 kg v USA), vynikajúce riadenie a ľahký a výkonný motor s malým zdvihovým objemom.

Ako pohonnú jednotka, použila Toyota v prvej generácii atmosférický štvorvalec 4A-GE so zdvihovým objemom 1587 cm³ s rozvodom DOHC a 4 ventilmi na valec, ktorý pochádza z Toyoty Corolla (E80). Motor bol vybavený viacbodovým elektronickým vstrekovaním Denso, variabilnou geometriou sacieho potrubia T-VIS a poskytoval výkon od 85 do 91 kW (115 až 124 koní) pre Európu a 96 kW/130 koní pre Japonsko. Japonské modely mali neskôr znížený výkon na 88 kW/120 koní. Štandardom bola 5-rýchlostná manuálna prevodovka C50 (neskôr C52), pričom voliteľná bola 4-rýchlostná automatická prevodovka. Cestné testy ukázali zrýchlenie z 0 na 96 km/h za časy okolo 8 sekúnd a štvrť míle zvládla za čas okolo 16 sekúnd, čo je výrazne rýchlejšie ako jej konkurenti Pontiac Fiero, alebo Fiat X1/9.

V roku 1987 uviedla autombilka Toyota kompresorom prepĺňaný motor pre model AW11. Tento motor 4A-GZE bol vybavený Rootsovým kompresorom SC12 a medzichladičom Denso. Kompresný pomer bol znížený na 8:1. Motor poskytoval výkon 108 kW/147 koní a krútiaci moment 190 Nm. S týmto motorom zrýchľovala z 0 na 100 km/h za 6,5 až 7 sekúnd. Kompresor bol poháňý remeňom a ovládaný elektromagnetickou spojkou. Hmotnosť sa u modelov s prepĺňaným motorom zvýšila na 1131 kg hlavne kvôli hmotnosti kompresora a jeho doplnkov a tiež kvôli montáži silnejšej prevodovky (E51).

Druhá generácia (W20; 1989–1999)
--------------------------------

V roku 1989 podstúpila Toyota MR2 kompletné pretvorenie. Nový model bol väčší a ťažší o 160 až 180 kilogramov oproti svojmu predchodcovi. Dizajn karosérie sa stal zaoblenejší a aerodynamickejší a podobný s automobilmi Ferrari 348 a Ferrari F355, vďaka čomu dostala prezývku "Ferrari pre chudobných".

* **Úrovne výbavy pre Japonsko**

1. **G** s atmosférickým 2,0-litrovým motorom 3S-GE s výkonom 121 kW/164 koní. Štandardne s automatickou a voliteľne s manuálnou prevodovkou. Štandardná výbava zahŕňala: klimatizáciu, elektrické ovládanie spätných zrkadiel a továrenské čalúnenie dverných panelov a sedadiel.
2.**G-Limited** s atmosférickým 2,0-litrovým motorom 3S-GE. Štandardne s automatickou a voliteľne s manuálnou prevodovkou. Dodatočná štandardná výbava zahŕňala: elektrické ovládanie sklápania spätných zrkadiel, natáčacie predné hmlové svetlá a zadný spojler.
3. **GT-S** s prepĺňaným 2,0-litrovým motorom 3S-GTE s výkonom 163 kW/221 koní, pričom k dispozícii bola len s manuálnou prevodovkou. Výbava GT-S bola rovnaká ako výbava G-Limited.
4. **GT** s prepĺňaným 2,0-litrovým motorom 3S-GTE a manuálnou prevodovkou. Výbava GT je považovaná za luxusnú špecifikáciu modelového radu SW20, pričom obsahovala alkantarové/kožené čalúnenie dverných panelov a sedadiel popri štandardnej výbave G-Limited. Všetky japonské modely boli vybavené tiež dvojstupňovou elektronickou klimatizáciou.
* **Úrovne výbavy pre Európu**

1. **Coupe** s atmosférickým 2,0-litrovým motorom 3S-GE s výkonom 103 kW/140 koní. Táto úroveň výbavy neobsahovala zadný spojler a predné hmlové svetlá.
2. **GT Coupe** s atmosférickým 2,0-litrovým motorom 3S-GE s výkonom 115 kW/156 koní.
3. **GT T-Bar** s atmosférickým 2,0-litrovým motorom 3S-GE. Medzi štandardnú výbavu patrili celokožené čalúnenie sedadiel a dverných panelov a audio systém s ôsmymi reproduktormi.
V Európe neboli oficiálne v ponuke modely s preplňovaným motorom 3S-GTE, avšak mnoho Japonských modelov sa predávalo prostredníctvom šedého trhu.

* **Úrovne výbavy pre USA**

1. **MR2** s atmosférickým 2,2-litrovým motorom 5S-FE s výkonom 97 kW/131 koní a s 4-rýchlostnou automatickou alebo 5-rýchlostnou manuálnou prevodovkou.
2. **MR2 Turbo** s prepĺňaným 2,0-litrovým motorom 3S-GTE s výkonom 149 kW/203 koní a v ponuke len s 5-rýchlostnou manuálnou prevodovkou.

Tretia generácia (W30; 1999–2007)
---------------------------------

Tretia generácia Toyoty MR2 mala tri rozdielne názvy podľa krajiny, kde sa predávala, **Toyota MR-S** v Japonsku, **Toyota MR2 Spyder** v USA a ako **Toyota MR2 Roadster** v Európe. Mnohí tvrdia, že jej dizajn bol inšpirovaný automobilom Porsche Boxster. Táto generácia bola dostupná s jediným motorom, a to hliníkovým radovým štvorvalcom 1ZZ-FED s objemom 1794 cm³. Podobne ako jeho predchodcovia mal rozvod DOHC a 16 ventilov. Časovanie sacích ventilov bolo nastaviteľné prostredníctvom systému VVT-i, ktotý bol uvedený v roku 1998. Tento motor poskytoval výkon 104 kW/141 koní a vďaka nízkej hmotnosti automobilu, dokázal akcelerovať z 0 na 100 km/h za 6,8 až 8,7 sekundy (v závislosti od typu prevodovky).

Pretekárske verzie
------------------

Automobily Toyota MR2 sa pravidelne zúčastňovali v pretekoch cestovných automobilov Super GT.

### Toyota 222D

Išlo o prototyp vyvíjaný automobilkou a tímom Toyota Motorsport GmbH pôvodne pre Skupinu B a neskôr Skupinu S. Automobil bol vyvíjaný z dôvodu, že pretekárska Toyota Celica TCT nebola plne konkurencieschopná na neafrických rely súťažiach. Typ 222D bol postavený na základe roadsteru MR2 prvej generácie. Skôr ako bol vývoj automobilu dokončený, bola Skupina B zrušená. Automobil mal vážiť 750 kg a dosahovať výkon 560 kW/761 koní. Pri vývoji boli vyrobené spolu 3 prototypy s pohonom zadných ale aj všetkých kolies.

Prototyp vozu se predstavil na festivale Goodwood Festival of Speed.

Referencie
----------

1. ↑  Alex Mackenzie, amactive.co.uk 2009. *Mk1 club fansite* [online]. Mr2mk1club.com, [cit. 2010-10-15]. Dostupné online.
2. 1 2   *TOYOTA Service bulletin 1988 MR2 SPECIFICATIONS* [PDF]. toyotapart.com, [cit. 2010-09-23]. Dostupné online.
3. ↑   *MR2 History* [online]. [Cit. 2010-08-06]. Dostupné online.
4. ↑   *Auto Katalog 1988*. Ed. Heitz, Rudolf. Stuttgart : Vereinigte Motor-Verlage GmbH & Co. KG, 1987. S. 276–277. (Nemecky)
5. ↑   *Classic Cars Page* [online]. Autozine.org, [cit. 2010-07-23]. Dostupné online.
6. ↑  Thompson, Jonathan. "Japan's First Mid-Engine Sportscar", Road and Track Magazine, November 1984.
7. ↑  Motor Trend Magazine, January 1985.
8. ↑  Car and Driver Magazine, February 1985.
9. ↑  "Fiero Formula vs MR2 Supercharged Comparison Test", Road and Track Magazine, October 1987.
10. ↑  "2x2 for the Road", MotorWeek, February 20th, 1988
11. ↑   *TOYOTA Service bulletin 1991 MR2 SPECIFICATIONS* [PDF]. toyotapart.com, [cit. 2010-07-29]. Dostupné online.
12. ↑   *2002 Toyota MR2 Spyder SMT Road Test Review - Sport Compact Car Magazine* [online]. Modified.com, [cit. 2010-07-23]. Dostupné online.
13. ↑   *Toyota MR2 Spyder SMT - Short Take Road Test - Auto Reviews* [online]. Car and Driver, [cit. 2010-07-23]. Dostupné online.
14. ↑   *Toyota MR2 "222D" (1986)* [online]. Group B Rally, [cit. 2011-06-07]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Toyota MR2**

Zdroj
-----

*Tento článok je čiastočný alebo úplný preklad článku Toyota MR2 na anglickej Wikipédii.*

| Toyota 1980s–súčasnosť |
| --- |
| Typ | 1980 | 1990 | 2000 | 2010 |
| Modelový rok | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 |
| Malý automobil | Tercel | Tercel | Tercel | Tercel | Tercel | Echo | Yaris |
|  | Starlet | Corolla FX |  |  | Paseo | Paseo |  |  |
| Corolla | Corolla | Corolla |  |  |  |
| Nižšia stredná trieda |  | Corolla | Corolla | Corolla | Corolla |
|  |  |  | Matrix | Matrix |
| Corona | Camry | Camry |  |  | Prius |  |  |
| Stredná trieda |  |  |  | Prius | Prius |
|  |  | Camry | Camry | Camry | Camry |
|  |  | Camry Solara | Camry Solara |  |  |
|  |  |  | Venza |
| Vyššia stredná trieda | Cressida | Cressida | Cressida | Cressida |  | Avalon | Avalon | Avalon |
| Športové kompaktné |  | Corolla GT-S |  |  |  |  |
| Celica | Celica | Celica/Celica GT-4 ST165 | Celica/Celica GT-4 ST185 | Celica/Celica GT-4 ST205 | Celica |  |  |
| Športové | Celica Supra | Celica Supra | Supra | Supra |  |  |  |
|  | MR2 |  | MR2 |  | MR2 Spyder |  |  |